Om saam te bid (of nie)Foto: Godsgirl_madi/Pixabay.com As ons net saam met die mense gaan bid met wie ons saamstem, gaan daar te min gebid word in hierdie land. Suid-Afrika kan doen met meer eenheid en meer gebed. Gebed is ŉ misterie. Tony Campolo het een keer gesê hy verstaan nie hoe gebed werk nie, “but I’ve tried to pray and I tried not to pray … and praying works better!” Elke nou en dan wil iemand weet wat dink ek van Angus Buchan se saambidgeleentheid en ander soortegelyke geleenthede. My antwoord is: As jy wonder of jy saam met jou broers en susters oor denominasionele, kultuur- en ander grense heen moet gaan bid, gaan bid. Ek het al (meer as een keer) saam met Moeder Teresa se “Sisters of Mercy” in Kalkutta gebid. Ek het ook al saam met AGS-pastore, Baptiste, mense van onafhanklike kerke, Anglikane, Dopper-dominees en selfs saam met ŉ Koptiese monnik gebid, en dit altyd as ŉ groot voorreg en wonderlike leerervaring beleef. Natuurlik stem ek nie met alles rondom die betrokke massabyeenkomste (en alles wat daaroor gesê word) saam nie – ek glo byvoorbeeld nie dat God ons nou skielik duideliker hoor as ons in ons derduisende op een plek geraas maak en saam bid nie. Hy luister selfs as ŉ kind iewers alleen fluister. Ek dink ook nie almal moet noodwendig na hierdie byeenkomste toe gaan nie. Elkeen kan maak soos hy/sy gemaklik is. Maar ek glo ons land kan doen met meer eenheid en verdraagsaamheid en dat die kerk ŉ voorbeeld hierin kan wees. Baie van ons bewonder Desmond Tutu vir die feit dat hy destyds bereid was om saam met die NG- en ander kerkleiers te bid (van kerke wat apartheid geregverdig het en swart mense in eredienste verbied het). Dit het egter allermins beteken dat hy hulle optrede goedgekeur het! Hy was eenvoudig meer verdraagsaam as die mense met wie hy –as gevolg van hulle onverdraagsaamheid – nie saamgestem het nie. In Johannes 17 bid Jesus vir eenheid onder sy volgelinge en in vers 20 en 21 sê Hy: “Ek bid egter nie net vir hulle nie, maar ook vir dié wat deur hulle woorde tot geloof in My sal kom. Ek bid dat hulle almal een mag wees, net soos U, Vader, in My is en Ek in U, dat hulle ook in Ons mag wees, sodat die wêreld kan glo dat U My gestuur het.” Mag iets van Jesus se gebed in Johannes 17 ook in ons tyd waar word.